ئەیمەن ڕوشدی سوەید

دکتۆر ئەیمەن ڕوشدی سوەید (بە عەرەبی: أیمن رشدی سوید؛ لەدایکبووی ٢٦ی حوزەیرانی ١٩٥٥) زانایەکی دیاری سورییە لە بواری زانستی قیڕائات و تەجویدی قورئاندا. ئەو بە شێوەیەکی بەرفراوان لە ڕێگەی بەرنامە تەلەڤیزیۆنییەکانیەوە ناسراوە، بەتایبەتی لە کەناڵی "اقرأ"، کە تێیدا وانەی لەسەر خوێندنەوەی دروستی قورئان دەڵێتەوە. ھەروەھا وەک ڕاوێژکار و سەرۆکی ئەنجومەنی زانستی لە "دەستەی جیھانی بۆ لەبەرکردنی قورئانی پیرۆز" کار دەکات.

 ژیان و خوێندنی ئەکادیمی 
ئەیمەن سوەید لە ساڵی ١٩٥٥ لە دیمەشقی پایتەختی سووریا لە خێزانێکی دینداردا لەدایک بووە. خوێندنی سەرەتایی و ئامادەیی لە دیمەشق تەواو کردووە. دواتر بۆ خوێندنی باڵا ڕووی لە میسر کردووە و لەوێ چەندین بڕوانامەی ئەکادیمی بەدەستھێناوە، لەوانە:

 مۆڵەتی (بەکالۆریۆس) لە زمانی عەرەبی لە زانکۆی ئەزھەر لە ساڵی ١٩٨٢.
 ماستەری لە زانکۆی ئومولقورا لە مەککە لە ساڵی ١٩٩٠.
 دوو بڕوانامەی دکتۆرا: یەکەمیان لە زانکۆی ئومولقورا لە ساڵی ١٩٩٨ و دووەمیان لە زانکۆی ئەزھەر لە ساڵی ١٩٩٩.

 خوێندنی قورئان و مامۆستاکانی 
ھاوکات لەگەڵ خوێندنی ئەکادیمیدا، ژیانی خۆی بۆ فێربوونی قورئان و زانستەکانی تەرخان کرد. ئەو لەسەر دەستی گەورەترین زانایانی قیڕائاتی سەردەمی خۆی خوێندوویەتی و ھەشت ئیجازەی سەنەدی لە قیڕائاتەکاندا وەرگرتووە. دیارترین مامۆستاکانی بریتین لە:

موحیەدین کوردی (دیمەشق)

عەبدولعەزیز عویون سود (حومس)

ئەحمەد عەبدولعەزیز زەییات (قاھیرە)

ئیبراھیم عەلی شەحاتە سەمەنودی (قاھیرە)

عامر سەید عوسمان (قاھیرە)

 ژیانی پیشەیی و خزمەتەکان 
دکتۆر ئەیمەن سوەید لە ساڵی ١٩٧٩ەوە لە عەرەبستانی سعوودی نیشتەجێیە و لەوێ خزمەتێکی زۆری بە بواری فێرکردنی قورئان کردووە. ئەو بۆ ماوەیەکی زۆر وەک مامۆستا و سەرپەرشتیاری دانیشتنەکانی لەبەرکردنی قورئان لە شاری جەددە کاری کردووە.

بەھۆی شارەزاییە قووڵەکەیەوە، بووەتە یەکێک لە ناسراوترین مامۆستاکانی تەجوید لەسەر ئاستی جیھان، بەتایبەتی لە ڕێگەی بەرنامە بەناوبانگەکانیەوە لە کەناڵی "اقرأ"، وەک بەرنامەی "الإتقان لتلاوە القرآن"، کە تێیدا بە شێوازێکی زانستی و کرداری یاساکانی خوێندنەوەی قورئانی ڕوون کردووەتەوە.

 بەرھەم و کتێبەکان 
دکتۆر ئەیمەن سوەید خاوەنی چەندین بەرھەمی زانستییە، چ لە ڕووی دانانەوە بێت یان ساغکردنەوەی دەستنووسە کۆنەکان. گرنگترینیان ئەمانەن:

 دانراوەکان 

 التجويد المصور: ئەم پەرتووکە بە یەکێک لە گرنگترین سەرچاوە هاوچەرخەکان بۆ فێربوونی تەجوید دادەنرێت و بۆ زیاتر لە ١١ زمان وەرگێڕدراوە، لەوانە زمانی کوردیش.
 البيان لحكم قراءة القرآن الكريم بالألحان
 تلقي القرآن عبر العصور

چەندین توێژینەوەی تایبەتمەند لەسەر وردەکارییەکانی زانستی تەجوید.

 لێکۆڵینەوە و ساغکردنەوەکان 
ساغکردنەوەی کتێبی "نشر القراءات العشر"ی ئیبن جەزەری.

ساغکردنەوەی ھۆنراوەکانی "المقدمە الجزریە"، "طيبة النشر"، "حرز الأماني (الشاطبية" و "الدرە المضية".

 قوتابییە دیارەکانی 
ژمارەیەکی زۆر لە قورئانخوێنانی ناسراوی ئەم سەردەمە قوتابی دکتۆر ئەیمەن سوەید بوون، لەوانە:

ئەبووبەکر شاتری

حازم حەیدەر کەرمی

عەبدوڵڵا کوڕی عەلی بەسفەر

سەعید بحدیفی

 سەرچاوەکان 

پۆل:قورئانخوێنان
پۆل:لەدایکبووانی ١٩٥٥